kardosdrur/scandi-wiki huggingface dataset:
Hymenochirus

Hymenochirus er en slægt af frøer, der ligesom Xenopus laevis er kendt som (afrikanske) sporefrøer. De hører hjemme i det vestlige Afrika syd for Sahara.

Levevis 
Hymenochirus-frøerne lever næsten hele deres liv i ferskvand, men kan af og til bevæge sig over fugtig land. Da de har lunger, svømmer de fra tid til anden hurtigt til overfladen, for at hente en ny portion luft. De er langsynede og kan ikke se ting tættere på end ca. 7 cm.

De har en god lugtesans og følesans, som de bruger til at finde føde med. De er kødædende og spiser små insekter, orme og røde myggelarver.

Hanfrøerne laver "svage frølyde" når de er i parringshumør.

Hannerne bliver kønsmodne ved 6 måneders alderen.

En gang imellem skifter de ham, så man kan af og til finde tomme "frøhylstre".

Af og til sidder frøerne fuldstændig stille i flere timer, hvilket er normalt.

Størrelse og kendetegn 
Hymenochirus bliver 2,8-3,5 cm store og har svømmehud på bagbenene og forbenene. Har de ikke svømmehud på forbenene er det ikke en Hymenochirus.

Vandkvalitet 
De er sarte med hensyn til vandkvaliteten og tåler ikke klor i vandet. Vandet skal enten filtreres for klor eller uskadeliggøres.

De lever ved vandtemperaturer på 23-30 °C, hårdhed på 6-12 dH og en pH-værdi på 6,5-7,8.

Hobbydyr 
Frøerne bør kun fodres en gang om ugen. De bliver ofte solgt i dyreforretninger og kan leve 5-20 år i fangenskab. De er næsten alle opdrættet i Tjekkiet, Hong Kong og Indonesien.

De skal have minimum 8 cm dybt vand. Frøerne kan godt lide at grave, så man må ikke stille ting, der kan vælte over dem. Af samme grund må der ikke være skarpe sten eller andet, de kan skære sig på.

Af og til kan frøerne få den fikse idé at kravle ud af akvariet. Derfor skal man have lukket eller dækket alle åbninger med net, så de ikke udvandrer gennem dagligstuen.

Arter 
Der findes fire arter i slægten:
 Hymenochirus boettgeri Zaire afrikansk sporefrø
 Hymenochirus boulengeri Østafrikansk sporefrø
 Hymenochirus curtipes Vestafrikansk sporefrø (vortet)
 Hymenochirus feae

Kilder/referencer

Se også 
 Xenopus laevis

Eksterne henvisninger 

 Opdræt af sporefrøer 
 Hymenochirus species  
 Dwarf Clawed Frogs 
 Breeding African Dwarf Frogs
 The Aquarium Wiki: Dwarf African Frog – Species and care information for African Dwarf Frog
 Care and Breeding of African Dwarf Frogs 

Springpadder
Akvariedyr
Hol

Hol er en kommune i Viken fylke i Norge.
Den grænser i nord til Lærdal, i nord og øst til Ål, i syd til Nore og Uvdal, og i vest til Eidfjord, Ulvik og Aurland.

Areal og befolkning 
De fleste af indbyggerne bor i landsbyerne Hol, Hovet, Geilo, Ustaoset og Haugastøl.

Hol er en typisk fjeldkommune hvor 91 % af arealet ligger over 900 moh. Folarskardnuten (1.933 moh.) der er det højeste punkt i kommunen, er end del af bjergryggen Hallingskarvet.

Rigsvej 40 kommer fra syd; I den sydlige ende af kommunen ligger bygden Dagali, som har Buskeruds eneste flyveplads, Dagali lufthavn. Videre op gennem Skurdalen og Kikut og ender i Geilo, som er den mest kendte by og et af Norges mest populære vintersportssteder. Rigsvej 7 går videre vestover i kommunen, fordi andre kendte steder som Ustaoset og Haugastøl før den fortsætter over Hardangervidda ned mod Vestlandet.

Østover fra Geilo, går Rigsvej 7 gennem Kvisla, før den når vejknudepunktet Hagafoss. Fra Hagafoss går Rigsvej 50 vestover og passerer kommunecenteret Hol, videre forbi Hovet før den kommer til Sudndalen og Strandavatn.

Fra Hagafoss fortsætter vejen også østover ned Mogrenda, før man kommer til Kleivi, som er på grænsen til Ål. I Kleivi ligger også kommunens eneste erhvervspark.

Seværdigheder 

 Hol gamle kirke
 Hol Kirke
 Hol Bygdemuseum

Personer fra Hol 
Pål Olson Grøt († 1906), rosemaler 
Olav Sletto († 1963), forfatter, lærer
Guri Johannessen († 1972), politiker, stortingsrepræsentant
Lars Reinton († 1987)
Magne Myhren († 2015)
Knut Bry (1946–), fotograf

Kilder og henvisninger 

 Hallingdal på nettet

Kommuner i Viken
Kommuner i Buskerud
Online

Online er et låneord fra engelsk der betyder på linjen, og refererer til internettet. Når man er online er ens computer koblet på internettet, og man kan kommunikere med alle andre der ligeledes er online (hvis man kan finde hinanden), samt besøge alle aktive websites (hvis man kan finde dem). Hvis man afbryder eller mister forbindelsen, er man offline, som betyder væk fra linjen.

Før internettet (før 1990'erne) var men online når ens terminal (evt. en pc med terminalemulering) var forbundet til en computer. Computeren arbejdede i realtid / online når den umiddelbart regerede på data fra en terminal. Før da, opsamlede man data via terminaler eller ved indtastning til en transaktionsfil (ofte på magnetbånd), der så blev indlæst i en batchkørsel, der opdaterede registre og producerede uddata – ofte endeløse papirudskrifter (liporellolister).

Se også
 Internet-jargon

Internetjargon
Tom Petty

Thomas Earl Petty (født 20. oktober 1950, død 2. oktober 2017) var en amerikansk musiker. Han var forsanger og guitarist i rockbandet Tom Petty and the Heartbreakers, der blev dannet i 1976. Han var også medlem af bandet Mudcrutch, og i slutningen af 1980'erne var han medlem af supergruppen Traveling Wilburys, og han havde også succes som solokunstner.

Petty haved mange hitplader. Hans hitsingler med the Heartbreakers inkluderer "American Girl" (1976), "Don't Do Me Like That" (1979), "Refugee" (1980), "The Waiting" (1981), "Don't Come Around Here No More" (1985) og "Learning to Fly" (1991). Pettys solohits inkluderer "I Won't Back Down" (1989), "Free Fallin'" (1989) og "You Don't Know How It Feels" (1994). Solo eller med the Heartbreakers har han haft hitablums fra 1970'erne og frem til 2010'erne og han har solgt mere end 80 millioner albums på verdensplan, hvilket gør ham til en af de bedst sælgende kunstnere nogensinde. Petty and the Heartbreakers blev indskrevet i Rock and Roll Hall of Fame i 2002.
Petty blev æret med MusiCares Person of the Year i februar 2017 for sine bidrag til musik og sin filantropi. Han havde også en mindre skuespilskarriere, hvis mest kendte rolle var stemmen til Elroy "Lucky" Kleinschmidt animationsserien King of the Hill fra 2004 til 2009.

Petty døde af en overdosis i en alder af 66 år, 18 dage før sin 67-års fødselsdag, og en uge efter the Heartbreakers' 40th Anniversary Tour i 2017.

Diskografi

Med the Heartbreakers 
 Tom Petty and the Heartbreakers (1976)
 You're Gonna Get It! (1978)
 Damn the Torpedoes (1979)
 Hard Promises (1981)
 Long After Dark (1982)
 Southern Accents (1985)
 Let Me Up (I've Had Enough) (1987)
 Into the Great Wide Open (1991)
 Songs and Music from "She's the One" (1996)
 Echo (1999)
 The Last DJ (2002)
 Mojo (2010)
 Hypnotic Eye (2014)

Med the Traveling Wilburys 
 Traveling Wilburys Vol. 1 (1988)
 Traveling Wilburys Vol. 3 (1990)

Solo 
 Full Moon Fever (1989)
 Wildflowers (1994)
 Highway Companion (2006)

Med Mudcrutch 
 Mudcrutch (2008)
 2 (2016)

POsthumt 
 An American Treasure (2018)
 The Best of Everything (2019)
 Wildflowers & All the Rest (2020)
 Finding Wildflowers: Alternate Versions (2021)
 Angel Dream (Songs and Music from the Motion Picture 'She's the One') (2021)

Filmografi

Referencer

Eksterne henvisninger 

 
 
 

Musikere fra USA
Hollywood Walk of Fame
Personer døde af hjertestop
Blegdamshospitalet

Blegdamshospitalet var et epidemisygehus på Blegdamsvej i København. Hospitalet blev revet ned i 1970'erne for at give plads til Panuminstituttet.

Hospitalet var opført for Københavns Kommune 1878-1880 ved Vilhelm Friederichsen og senere udvidet af stadsarkitekt Ludvig Fenger. Det var et moderne pavillonhospital, da det blev opført. Skulpturen fra indgangsportalen, der forestiller Athene værgende sine børn mod pestgudens pile, af Vilhelm Bissen findes nu på Københavns Bymuseum.

Blegdamshospitalet blev kendt i udlandet, da man indførte respiratorbehandling til bekæmpelse af åndedrætslammelse ved akut poliomyelitis (børnelammelse) under den store epidemi i 1952.

Referencer 

Forsvundne bygninger, konstruktioner og anlæg i København
Etableret i 1880
Nedlagte hospitaler i Danmark
Nørrebro
Åge Aleksandersen

Åge Aleksandersen (født 21. marts 1949) er en norsk rockmusiker. 

Åge blev født i Namsos i 1949 og blev før han begyndte med musikken også norsk kredsmester i skihop. Han spillede derefter i flere forskellige bands og sammen med Prudence etablerede han stilarten, der er kendt som trønderrock. Navnet Prudence havde bandet taget efter Dear Prudence på Beatles' White Album.

Det er dog nok meget for den musik Åge har lavet og indspillet sammen med sit nuværende band, Sambandet, der er bredt kendt. Ikke mindst nummeret Lys og Varme der er kendt vidt og bredt også uden for Norges grænser. Nummeret stammer fra albummet Leva Livet, der udkom i 1984 og er Norges bedst sælgende album.

Åge Aleksandersen er som den eneste norske musiker slået til ridder af 1. klasse og fået St.Olav-ordenen.

Mod slutningen af 2006 udkom albummet Snöharpan, hvor Åge fremfører 12 af den svenske digter Dan Anderssons tekster. De elleve på svensk og et på engelsk.

Eksterne henvisninger 

 Åge Aleksandersen og Sambandets hjemmeside 

Musikere fra Norge
Riddere af 1. klasse af Sankt Olavs Orden
Escorial

Escorial (El Real Sitio de San Lorenzo de El Escorial) er et spansk kongeslot, kloster, museum og bibliotek, som findes ved byen San Lorenzo de El Escorial, 45 km nordvest for Madrid.

Komplekset blev fuldført i 1584.

Eksterne henvisninger 

 el-escorial.com 

Bygninger, konstruktioner og anlæg i Spanien
Slotte i Spanien
Gravkirker
Etableret i 1584
Snöharpan

Snöharpan et digt af den svenske digter Dan Andersson. Digtet er sat i musik på Åge Aleksandersens album af samme navn, der udkom i 2006.

Eksterne henvisninger
 "Snöharpan" på projekt Runeberg

Digte
Konventikelplakat

Konventikelplakaten var et dekret udstedt af Christian den 6. den 13. januar 1741. Det forbød religiøse sammenkomster (en konventikel) i hjemmene uden sognepræstens samtykke og tilstedeværelse.
 
Pietismen lagde store vægt på den individuelle tro, og derfor kunne dette udgøre en fare for enheden i Danmarks statskirke. Den danske stat tog i 1700-tallet brodden af pietismen ved at gøre den til statsreligion. Den gren af pietismen, som man antog, var den hallensiske pietisme, der havde et positivt forhold til stat og kirke. 
Det viste sig dog, at der skulle en mere stram lovgivning til for at holde styr på de mere radikale pietister, og det førte derfor til dette dekret i 1741.

Dekretet slog fast, at kun sognepræsten måtte holde disse møder og også tale ved dem. Naturligvis måtte man gerne i familien holde morgen- og aftenandagt uden præstens medvirken, men der måtte ikke inviteres folk til for at holde denne andagt. En undtagelse var dog små møder for en snæver flok, hvor man kortfattet talte om Bibelen. Disse møder skulle naturligvis være godkendt af den lokale sognepræst.

Dekretet i praksis blev ophævet af den senere Christian den 8. i 1839 under indtryk af de gudelige vækkelser

Se også 
 Philipp Jacob Spener, kaldet "pietismens fader"

Protestantisme
Trussel

En trussel er en verbal eller fysisk ytring (kropssprog) der kan forstås som angivende en hensigt at påføre en anden en skade eller en straf. Truslen kan være en form for afpresning, således at hvis personen, den rettes mod, udfører eller ikke udfører en given handling, så vil truslen blive realiseret. Trusler fremsættes ofte under krig, røverier, voldtægter og andre forbrydelser, men kan også stå alene. I Danmark er det ulovligt at fremsætte trusler ifølge Straffelovens § 266, hvis det, man truer med, er ulovligt:

Den, som på en måde, der er egnet til hos nogen at fremkalde alvorlig frygt for eget eller andres liv, helbred eller velfærd, truer med at foretage en strafbar handling, straffes med bøde eller fængsel indtil 2 år.

Bestemmelsens grundtanke er, at dén, der fremsætter trusler mod en andens liv, legeme eller helbred, må forvente en efter danske forhold forholdsvis streng straf.

Objektive betingelser 
Det objektive gerningsindhold er fremsættelsen af selve truslen (i ord eller ved adfærd). Det er en betingelse for at bringe § 266 i anvendelse, at truslen er egnet til hos nogen at fremkalde alvorlig frygt for eget eller andres:
 Liv
 Helbred eller
 Velfærd

”Egnet til” er en objektiv, konkret vurdering (efter omstændighederne kan tidligere omgangstone blandt parterne være relevant). Truslen behøver ikke rent faktisk at have denne virkning og ej heller at ville have været egnet til at fremkalde alvorligt frygt hos gerningsmanden selv.

Fuldbyrdelsen sker ved fremsættelsen af truslen – altså før den har virket (modsat § 260)

Subjektive betingelser 
De subjektive betingelser er følgende:
 Forsæt til fremsættelse af truslen (dvs. til at den virker truende) (ej forsæt til at realisere truslen)
 Kendskab til de momenter, som gør, at den vurderes, som egnet til at fremkalde den alvorlige frygt (misforståelse = egentlig retsvildfarelse)
 Kendskab til de momenter, som gør, at handlingen, der trues med, er strafbar (misforståelse = egentlig retsvildfarelse)

Sammenstød og absorbering 
Hvis gerningsmanden har forsæt til, at truslen skal virke handlingsbestemmende, vil § 260 ofte være relevant. Der kan godt straffes i sammenstød (både §§ 260 og 266), men det er ikke givet, at der straffes i sammenstød.
§266 vil ofte absorberes i § 288, § 281, § 216, § 217 eller § 260.

Andre former for trusler 
Trusler kan også være mere abstrakte og beskrive en mere generel fare for et eller flere individer, eksempelvis en terrortrussel.

Jura
Straffelovsovertrædelser
Psykologisk manipulation
Trusser

Trusser er et stykke undertøj der dækker hofte og skridt, men ikke benene. Undertiden også kaldet "underbenklæder" omend dette er ved at glide ud af det danske sprog.

I beklædningsbranchen benyttes ofte entalsformen "en trusse".

Underbukser
Radio Stella

Radio Stella var en radiostation i det nordvestlige Skåne. Radio Stella spillede blandet musik i lighed med f.eks. Mix Megapol, og spillede såvel nye ”hits” som musik fra tidligere årtier. Stationen indgik i netværket Fria Media. Kanalen ejedes af Fria Medias Moder AB og Helsingborgs Dagblad, hver med 50%.

Til forskel fra de fleste andre radiokanaler produceredes Radio Stella lokalt, altså i Helsingborg, Ängelholm og Landskrona.

Radio Stella havde et potentielt lytterunderlag på 225 000 personer. Af disse lyttede 17,4% på kanalen (Kilde: RUAB I/2005).

I februar 2006 købtes Fria Media af SBS Broadcasting Group, som blandt andet ejer Mix Megapol. Også Helsingborgs Dagblad følte sig nødt til at sælge sin del til SBS Radio. Målet med købet er at styrke Mix Megapol ved at ekspandere til flere byer. Den lokale radioproduktion i Helsingborg blev nedlagt og frekvenserne blev overtaget af Mix Megapol.

Frekvenser 
Helsingborg 106,0
Ängelholm 101,7
Landskrona 104,5

Eksterne links 
Radio Stellas hjemmeside 
Links til alle Fria Medias stationer 

Helsingborg
Medier fra Sverige
Radiostationer fra Sverige
Etableret i 1993
M/S Kronprins Frederik

M/S Kronprins Frederik var en færge, der blev bygget i 1941 af Helsingør Skibsværft til rederiet DFDS. På grund af 2. verdenskrig blev skibet imidlertid først leveret i 1946 til DFDS, der indsatte det på ruten Esbjerg – Harwich. Færgen forblev i drift på ruten indtil 1953, hvor skibet blev hærget af en stor brand og sank i Harwich. Efter en stor reparation, sejlede skibet atter mellem Esbjerg og Harwich indtil 1964. I 1964 og 1965 var ruten Esbjerg-Newcastle og fra 1966 til 1972 var skibet indsat på forskellige ruter med anløb i bl.a. Newcastle, Reykjavik og Torshavn.

I 1974 blev skibet oplagt i Trangraven og sat til salg. I 1976 blev det solgt til Arab Navigation Co., Suez, Egypten og omdøbt til Patra. Julenat 1976 sank skibet efter en brand i Det Røde Hav 50 sømil fra Suez. 102 personer omkom.

M/S Kronprins Frederik havde et søsterskib M/S Kronprinsesse Ingrid der sejlede mellem Esbjerg og Newcastle i England.

Eksterne henvisninger 
 Færgelejet: MS Kronprins Frederik
 MS Kronprins Frederik, Faktaomfartyg.se 
 Dansk Kulturarv.

Skibe fra Danmark
Færger i Nordsøen
DFDS
Lindisfarne

Lindisfarne (også kaldet Holy Island) er en ø ud for Northumberlands kyst i det nordøstlige England. På en forhøjning ligger Lindisfarne slot. Ved ebbe har øen fastlandsforbindelse ad en bilvej, der er oversvømmet ved flod. Øen har 162 indbyggere i 2004.

Der er store naturreservater for at beskytte fuglelivet. Der er op mod 300 fuglearter på øen. Mange fugle overvintrer.

Klosteret 

Klosteret på Lindisfarne blev grundlagt af St. Aidan, som blev udsendt fra øen Iona af kong Oswald af Northumbria omkring år 635. Det blev centrum for kristningen af Nordengland, og der blev også sendt missionærer til Mercia. Northumberlands skytshelgen, St. Cuthbert, var klosterets abbed.

Fra begyndelsen af det 7. århundrede skrev munkene smukt illustrerede manuskripter. Det mest berømte, Lindisfarneevangelierne, er den ældste overlevende version af de fire evangelier på engelsk, illustreret i en blanding af keltisk, angelsaksisk, romersk, koptisk og østlig stil, og er et illumineret manuskript.

I 793 blev klosteret angrebet af vikinger; begivenheden markerer selve indledningen på vikingetiden i engelsk sammenhæng. Vikingerne plyndrede klosteret. Blandt det stjålne var det kostbare bind om Lindisfarneevangelierne. Munkene flygtede fra øen, og stiftet flyttedes til Durham i år 1000.

St Cuthbert-ordenen og mange af dens skatte og manuskripter overlevede angrebet i 793, og kirken fra 600-tallet blev ikke ødelagt. Først da Simeon af Durham 300 år senere beskrev overfaldet, forlød det, at vikingerne havde raseret kirken, stjålet skattene og dræbt munkene.

I normannisk tid blev klosteret genoprettet, og det blomstrede, til det blev opløst af Henrik 8. af England i 1536. Det er nu en ruin, der forvaltes af English Heritage.

Nyere fund 

Der foregår stadig arkæologiske undersøgelser på Lindisfarne. I 2020 blev der fundet en sjælden spillebrik af glas stammende tilbage fra 8. eller 9. arhundrede.

I moderne kultur 
I 1972 opkaldte digteren William Irwin Thompson sin Lindisfarne Association efter klosteret.

I musik 
Historier og legender om Lindisfarne har fundet vej til sangtekster og koncepter for bands, musikere og komponister. Et eksempel er koralmotetten i 40 satser af den britiske komponist Peter McGarr bestilt til Tallis Festival 2007 Love You Big as the Sky. Undertitlen er "a Lindisfarne Love Song", og der er digte om Lindisfarne og en detaljeret geografi for området, skibsvrag og fyrtårne.

Et britisk folk/rock-band (1969–2003), Lindisfarne, var opkaldt efter øen, mens et keltisk kristent progressiv rock-band opkaldt efter en anden ø, Iona, har en sang til Lindisfarne på deres album Journey into the Morn (1995).

Dubstep-artisten James Blake har en to-satset suite om Lindisfarne på sit album James Blake (2011).

Folk metal bandet Svartsot har skrevet en sang kaldt "Lindisfarne". Den handler om vikingernes angreb på øen og er med på albummet Mulmets viser.

Referencer

Eksterne henvisninger 

Øer i England
Vikingetogter
Ramsarområder i England
Northumberland
Ole Kühl

Ole Kühl (født 30. januar 1950 i København). Jazzmusiker, Ph.D. Omtalt i Morgenavisen Jyllands-Posten som en velfunderet og ekspressiv saxofonist.

Eksterne links
http://www.hum.au.dk/semiotics/docs2/faculty/private_kuehl.html
http://www.audiatur.no/bokhandel/bok/6192 

Jazzmusikere fra Danmark
Søværnets Operative Kommando

Søværnets Operative Kommando (SOK), var  fra 1961 til 2014  Søværnets operative hovedkvarter. Hovedparten af opgaverne og personellet fra SOK overgik til Marinestaben i 2014, som i 2019 ændrede navn til Søværnskommandoen (SVK).

Historie
Hovedkvarteret var sidst placeret to steder i Århus. Det administrative hovedkvarter, der havde ca. 150 medarbejdere, var placeret i Brabrand. Operationscenteret var placeret i en bunker i Havreballe Skov, ved Marselisborg slot og havde også ca. 150 ansatte, mange i døgnbemandede vagtfunktioner. Desuden var Joint Rescue Coordination Centre også placeret i bunkeren i skoven. Sammen med de andre værnskommandoer, er Søværnskommandoen nu placeret i Karup.  

SOK havde en række myndighedsopgaver i og omkring de danske farvande, bl.a. farvandsovervågning, eftersøgnings- og redningstjeneste, isbrydning, overvågning af havmiljø og bekæmpelse af forurening. Løsningen af opgaverne sker i samarbejde med politiet, kommunerne, Søfartsstyrelsen, Beredskabsstyrelsen, Danmarks Meteorologiske Institut og SKAT.

SOK havde desuden ansvaret for at løse de opgaver, som Folketinget stiller til Søværnet via Forsvarskommandoen.

Disse opgaver løstes operativt af Søværnets skibe, underlagt de tre eskadrer. Søværnets Frømandskorps har nu ændret titel til Frømandskorpset, og er underlagt Specialoperationskommandoen (SOKOM).  Derudover samarbejdede SOK tæt med Beredskabskorpset, Flyvevåbnet og Marinehjemmeværnet. Myndighedsopgaverne løses i samarbejde med landets to maritime overvågningscentre (MOCN og MOCS), som havde den taktiske kontrol (TACON) over enhederne til søs, hvorimod SOK havde den operative kontrol (OPCON). 

Internationale opgaver løstes som hovedregel ved deltagelse i NATO-, FN- eller koalitionsstyrker.

Chef for SOK

Fodnoter 

 

Nedlagte militære enheder fra Danmark
Brabrand
Bjørn Poulsen (historiker)

Bjørn Poulsen (født 30. marts 1955) er professor ved Aarhus Universitet (2001). Han har en cand.mag. i historie og europæisk etnologi fra  Københavns Universitet 1983 og modtog sin 
Dr.phil. i 1989.

Forskning 

Sin forskning har Bjørn Poulsen rettet mod især de økonomiske forhold i det slesvigske område. Han har blandt andet påvist, at hertugdømmet Sønderjylland var delt i tre landskabelige områder: det østlige morænelandskab, gesten i den midterste del af landet og marsken mod vest, hvilket afspejlede også de økonomiske forhold: hvor bønderne i den østlige del af Sønderjylland levede i en traditionel, næsten lukket fæsteøkonomi under godserne, så var bønderne i landets vestlige del langs gestranden i stand til at skabe et omsætningsbart overskud. Dette indebar, at de i langt højere grad blev inddraget tidligt (det vil sige fra 1400-tallet) i købstædernes handel og kreditgivning og ligeledes selv var i stand til at opbygge formuer. I sin doktordisputats har han gjort sig til talsmand for den opfattelse, at denne økonomiske forskel ligeledes lå bag henholdsvis de kongetro og de, der sluttede sig til oprøret i 1472, da grev Gerhard af Oldenborg forsøgte at gøre sig til herre over Sønderjylland.

Med til Bjørn Poulsens forskning hører tillige undersøgelser af skibsfart og samhandel mellem hertugdømmet og de kongerigske dele på den ene side og mellem hertugdømmet og Nederlandene på den anden i 1500-tallet.

Forfatterskab 

 Bjørn Poulsen: Bondens penge. Studier i sønderjyske regnskaber 1400-1650; Landbohistorisk Selskab 1990
 Bjørn Poulsen: "Land og by i middelalderen" (Per Ingesman og Jens Villiam Jensen (red.): Danmark i senmiddelalderen; Aarhus Universitetsforlag 1992;  (s. 196-220)
 Bjørn Poulsen og Inger Biehl Hansen: Med egen hånd. Optegnelser fra Fladsten og Ørsted 1592-1809; Landbohistorisk Selskab 1994
 Jan Bill, Bjørn Poulsen, Flemming Rieck og Ole Ventegodt: Dansk søfarts historie, I: Indtil 1588 (red. af Ole Feldbæk m.fl.); Gyldendal, 1997
 Nils Hybel and Bjørn Poulsen: The Danish resources c. 1000-1550. Growth and recession; Leiden, Brill 2007

På internettet 

 Bjørn Poulsen: Land - by - marked: to økonomiske landskaber i 1400-tallets Slesvig; Flensborg 1988; 
 Bjørn Poulsen: "Slesvig før delingen i 1490. Et bidrag til senmiddelalderens finansforvaltning" (Historisk Tidsskrift, Bd. 15, rk. 5; 1990)
 Bjørn Poulsen: "Alle myne rent. Bondekredit i 15-1600-tallet" (Historisk Tidsskrift, Bd. 15, rk. 5; 1990)
 Bjørn Poulsen: "Skibsfart og kornhandel omkring de slesvigske kyster ved det 16. århundredes begyndelse" (Historie/Jyske Samlinger, Bind 1995; 1995)

Kilde 
 Bjørn Poulsens CV på Institut for Historie og Områdestudier

Danskere i 1900-tallet
Danskere i 2000-tallet
Historikere fra Danmark
Dansksprogede forfattere fra Danmark
Faglitterære forfattere fra Danmark
Professorer fra Aarhus Universitet